Konjunktivitis, algemeen bekend as pienkoog, is inflammasie van die buitenste laag van die wit deel van die oog en die binneste oppervlak van die ooglid. Die oog vertoon pienk of rooi. Daar kan ook pyn, branderigheid of jeuk teenwoordig wees. Die geaffekteerde oog mag meer traan  en soggens kan die ooglede "vassit". Swelling van die wit deel van die oog kan ook voorkom. Jeuk van die oog is meer algemeen in gevalle wat te wyte is aan allergieë. Konjunktivitis kan een of albei oë aantas. Die mees algemene aansteeklike oorsake is viraal gevolg deur bakteries. Die virale infeksie kan voorkom saam met ander simptome van 'n verkoue. Virusse en bakterieë versprei maklik tussen mense. Allergieë vir stuifmeel of dierehare is ook 'n algemene oorsaak. Die diagnose word dikwels gebaseer op tekens en simptome. Soms word 'n monster van die afskeiding gestuur vir 'n kweking. Voorkoming word bevorder deur hande te was. Die behandeling word bepaal deur die onderliggende oorsaak. In die meerderheid van virale gevalle is daar geen spesifieke behandeling nie. Meeste bakteriële infeksies sal opklaar sonder behandeling; die gebruik van antibiotika kan egter die siekte verkort.